次韵黄文叔正言送日鑄茶
作者：樓鑰
朝代：宋

paragraphs: 古人養老食而酳，後人既飽須啜茗。
唐稱陽羨顧渚茶，惠建之名猶未省。
小團花𩊓矞雲龍，競巧爭妍動天聽。
要之造化生萬物，甘苦酸鹽適其性。
古來水品多異同，茶品知誰真得正。
芽新火活善調湯，種類雖殊俱雋永。
坡翁立論亦頗當，一貶一褒何太猛。
北苑固爲天下最，未必餘茶盡邪懭。
越山日鑄名最高，種在陽坡性非冷。
父老不堪痛摧抑，待以奴隸心若鯁。
草木端有地所宜，此品標奇惟一嶺。
祇因雜取應人須，寖使虛名成畫餠。
坡公殆未識吾真，真者如珠光自炯。
白頭拾遺辨真贋，非是容心爲鄉井。
寄來雙缶妙絕倫，病叟新嘗信僥倖。
七碗自煎成水厄，笑看腹似支離癭。